Govor Ive Padovana
Izvor: http://predsjednik.hr/GovorIvePadovana

GOVOR PREDSJEDNIKA HAZU NA KOMEMORACIJI PREDSJEDNIKU TUĐMANU 

Govor predsjednika Hrvatske akademije znanosti i umjetnosti (HAZU) akademika Ive Padovana 
na komemorativnom skupu preminulom predsjedniku Republike Hrvatske dr. Franji Tuđmanu
Mnogo poštovana gospođa Ankice Tuđman i svi ostali dragi članovi obitelji Tuđman, 
Cijenjene i uvažene gospođe i gospodo!
U ime Hrvatske akademije znanosti i umjetnosti izražavam sućut i tugu zbog gubitka našega redovitoga člana, akademika Franje Tuđmana.
Njegovim izborom za redovitoga člana Hrvatske akademije 1992. godine, naša je Akademija, visoko ocjenjujući njegove doprinose povijesnoj znanosti, ispravila nepravdu koja mu je bila nanesena 1965. godine, kada je zbog svojih zastupanja hrvatskih interesa u povijesnoj znanosti, bio osujećen njegov izbor u Akademiju.
Svoje članstvo u Akademiji potvrđivao je akademik Tuđman novim vrijednim radovima i tako dokazao da su ocjenjivači njegova rada za prijam u Akademiju - akademici, pokojni Ljubo Boban, Dušan Bilandžić i Hodomir Sirotković - bili u pravu kad su istaknuli znanstvenu vrijednost njegovih brojnih objavljenih djela čija je glavna odlika, između ostaloga, "smjelost u otvaranju istraživačkih problema i načinu njihova interpretiranja".
Akademik Tuđman, iako zauzet svojim brojnim državničkim poslovima, uvijek je iskazivao zanimanje za rad Akademije čiji je bio redoviti član, pomagao je Akademiju i veselio se svakom njezinu uspjehu.
Zato će ga Hrvatska akademija znanosti i umjetnosti sačuvati u trajnoj uspomeni.
Neka je vječna slava akademiku Franji Tuđmanu i prvome predsjedniku suverene Republike Hrvatske.